Opel Vectra

Βελτιώσεις του 1992 / 1993

Τον Σεπτέμβριο του 1992, το Vectra Α υπέστη έναν επανασχεδιασμένο στο μπροστινό μέρος, που ταίριαξε την αισθητική του με αυτήν του Opel Astra πρώτης γενιάς. Η νέα γρίλια ενσωμάτωσε το σήμα της Opel (προηγουμένως ήταν στο καπό), οι προφυλακτήρες απέκτησαν το χρώμα του αμαξώματος, οι προβολείς απέκτησαν ελαφρώς κυρτούς φακούς, ενώ και τα πίσω φώτα έγιναν φαρδύτερα και συνδέθηκαν με συνεχή λαβή στην πόρτα του χώρου αποσκευών. Όλα τα Vectra απέκτησαν στάνταρ Σύστημα Αντιμπλοκαρίσματος Τροχών (ABS), υδραυλικό τιμόνι και 5-τάχυτο μηχανικό κιβώτιο. Παράλληλα, τοποθετήθηκαν διπλές ενισχύσεις χαλυβδοσωλήνων σε όλες τις πόρτες, μαρσπιέ και κολώνες της οροφής.
Τον Φεβρουάριο του 1993, εμφανίστηκε προαιρετικός αερόσακος οδηγού και τον Αύγουστο του 1993, προαιρετικός αερόσακος συνοδηγού. Στη Γερμανία και οι δύο αερόσακοι έγιναν τελικώς στάνταρ τον Σεπτέμβριο του 1994, αν και σε ορισμένες αγορές ο αερόσακος συνοδηγού παρέμεινε έξτρα ακόμα και στην τελευταία σεζόν της πρώτης γενιάς.
Η παραγωγή του Vectra Α έληξε τον Ιούνιο του 1995 και αντικαταστάθηκε τον Οκτώβριο από το Vectra B.

Βελτιώσεις του 1999

Τον Μάρτιο του 1999, το Vectra B έλαβε ένα λίφτινγκ, με πιο διάφανους προβολείς, νέα πίσω φώτα, νέα χρώματα, νέας σχεδίασης εμπρός και πίσω μαρσπιέ, μεγαλύτερους καθρέφτες και βαμμένες χειρολαβές θυρών. Ταυτόχρονα, υπήρξαν και μικρές βελτιώσεις στον εξοπλισμό και στο εσωτερικό ντιζάιν, όπως νέο ταμπλό, επανασχεδιασμός στους διακόπτες και χρώμιο στις εσωτερικές χειρολαβές θυρών. Ο κινητήρας X18XE αντικαταστάθηκε από τον X18XE1, αλλά οι άλλοι κινητήρες αντικαταστάθηκαν ή βελτιώθηκαν από την σεζόν του 2001. Επιπλέον, οι κινητήρες ντίζελ αναθεωρήθηκαν, ενώ εισήχθη και ένας νέος 2.2 DTI. Τότε επίσης, η Opel επεξεργάστηκε τον νέο κινητήρα Eco Tec, ο οποίος έβγαινε στις εκδόσεις 1.6 και 1.8, συνδύαζε άνεση και σημαντικές επιδόσεις και καλύτερη οικονομία καυσίμων.

Εμπορική πορεία

Όπως και το Vectra Α, το Vectra Β γνώρισε μεγάλη επιτυχία σε πολλές χώρες της Ευρώπης, μεταξύ των οποίων στην Ελλάδα και στην κατασκευάστρια Γερμανία. Αν και, όπως και οι προκάτοχοί του, δεν κατάφερε να φτάσει ποτέ στο νούμερο 1 των πωλήσεων της μεσαίας κατηγορίας D, ήταν σταθερά μέσα στο top 10 σε όλα αυτά τα κράτη. Στην πιο επιτυχημένη του χρονιά, το 1997, πωλήθησαν 140.964 αντίτυπα, αλλά κατά το τελευταίο πλήρες έτος του στην αγορά, το 2001, μόνο 47.171 αντίτυπα πωλήθησαν. Ειδικότερα στην Ελλάδα, γνώρισε εξαιρετικά μεγάλη απήχηση και ως ταξί, όπως συνέβη επίσης και με την πρώτη γενιά του μοντέλου, ενώ αντιθέτως στην τρίτη γενιά σημειώθηκε μια αξιοσημείωτη πτώση της ζήτησης.

Εκδοχές

Κατά το λανσάρισμα, τον Απρίλιο του 2002, ήταν διαθέσιμο ως 4-πορτο sedan, ενώ το 5-πορτο hatchback επανήλθε τον Σεπτέμβριο του 2002, ως η σπορ έκδοση GTS, με χαμηλότερη ανάρτηση. Το station wagon παρουσιάστηκε στο Σαλόνι Αυτοκινήτου της Φρανκφούρτης τον Σεπτέμβριο του 2003 και είχε μακρύτερο μεταξόνιο από το sedan. Το 2003 προστέθηκε και ένα πολυτελέστερο hatchback, το Opel Signum. Το Signum είχε βασιστεί στο Vectra C station wagon, αλλά με εντελώς διαφορετική διάταξη στο πίσω μέρος, με πιο ευέλικτα πίσω καθίσματα και άπλετους πίσω χώρους.

Καινοτομίες

Δύο καινοτομίες του Vectra τρίτης γενιάς, ήταν ένα νέο ηλεκτρο-υδραυλικό τιμόνι (αντίθετα με το αποκλειστικά υδραυλικό τιμόνι των Vectra Α και Vectra B) και, από το 2005 και μετά, προαιρετικά ενεργή ανάρτηση με προσαρμοζόμενο ηλεκτρονικό αποσβεστήρα IDS + CDC (Continuous Damping Control).

Βελτιώσεις του 2005

Μετά από ένα πρώτο μικρό λίφτινγκ, που έλαβε χώρα τον Σεπτέμβριο του 2004, το Vectra C υπέστη μια εντονότερη αισθητική ανανέωση τον Σεπτέμβριο του 2005, με επανασχεδιασμό στο μπροστινό μέρος, στον προφυλακτήρα και με προβολείς παρόμοιους με αυτούς του Opel Astra H. Στο εσωτερικό τοποθετήθηκαν νέα πλαστικά, υψηλότερης ποιότητας. Επίσης, οι κινητήρες Diesel απέκτησαν φίλτρο σωματιδίων χωρίς ιδιαίτερες απαιτήσεις συντήρησης.

Εμπορική πορεία

Το Vectra τρίτης γενιάς, ωστόσο, αν και γνώρισε τότε κάποια απήχηση στο κοινό, δεν πλησίασε καν την επιτυχία του προκατόχου του. Ενδεκτικώς, στη Γερμανία το 2006 πωλήθηκαν σχεδόν 5 φορές περισσότερα Volkswagen Passat, ενώ ακόμα και οι πωλήσεις του χαμηλότερου πρεστίζ Škoda Octavia ήταν πάνω από τις διπλάσιες από αυτές του Vectra C. Το ίδιο συνέβη και στην Ελλάδα, όπου μάλιστα δεν υπήρξε ποτέ τόσο δημοφιλές ως ταξί όσο οι δύο πρώτες γενιές του μοντέλου. Τελικώς, το Vectra C αντικαταστάθηκε τον Νοέμβριο του 2008 από το εντελώς νέο Opel Insignia, το οποίο σημείωσε πολύ μεγαλύτερη εμπορική επιτυχία σε όλες τις αγορές όπου διατέθηκε.